AN2 Section9 Pali-Devanagri

(९) ४. धम्मवग्गो

८८. ‘‘द्वेमे, भिक्खवे, धम्मा। कतमे द्वे? चेतोविमुत्ति च पञ्‍ञाविमुत्ति च। इमे खो, भिक्खवे, द्वे धम्मा’’ति।

८९. ‘‘द्वेमे, भिक्खवे, धम्मा। कतमे द्वे? पग्गाहो च अविक्खेपो च। इमे खो, भिक्खवे, द्वे धम्मा’’ति।

९०. ‘‘द्वेमे, भिक्खवे, धम्मा। कतमे द्वे? नामञ्‍च रूपञ्‍च। इमे खो, भिक्खवे, द्वे धम्मा’’ति।

९१. ‘‘द्वेमे, भिक्खवे, धम्मा। कतमे द्वे? विज्‍जा च विमुत्ति च। इमे खो, भिक्खवे, द्वे धम्मा’’ति।

९२. ‘‘द्वेमे, भिक्खवे, धम्मा। कतमे द्वे? भवदिट्ठि च विभवदिट्ठि च। इमे खो, भिक्खवे, द्वे धम्मा’’ति।

९३. ‘‘द्वेमे, भिक्खवे, धम्मा। कतमे द्वे? अहिरिकञ्‍च अनोत्तप्पञ्‍च । इमे खो, भिक्खवे, द्वे धम्मा’’ति।

९४. ‘‘द्वेमे, भिक्खवे, धम्मा। कतमे द्वे? हिरी च ओत्तप्पञ्‍च। इमे खो, भिक्खवे, द्वे धम्मा’’ति।

९५. ‘‘द्वेमे, भिक्खवे, धम्मा। कतमे द्वे? दोवचस्सता च पापमित्तता च। इमे खो, भिक्खवे, द्वे धम्मा’’ति।

९६. ‘‘द्वेमे, भिक्खवे, धम्मा। कतमे द्वे? सोवचस्सता च कल्याणमित्तता च। इमे खो, भिक्खवे, द्वे धम्मा’’ति।

९७. ‘‘द्वेमे, भिक्खवे, धम्मा। कतमे द्वे? धातुकुसलता च मनसिकारकुसलता च। इमे खो, भिक्खवे, द्वे धम्मा’’ति।

९८. ‘‘द्वेमे, भिक्खवे, धम्मा। कतमे द्वे? आपत्तिकुसलता च आपत्तिवुट्ठानकुसलता च। इमे खो, भिक्खवे, द्वे धम्मा’’ति।

धम्मवग्गो चतुत्थो।